KOMMISSIONENS UDTALELSE i henhold til EF-traktatens artikel 251, stk. 2, tredje afsnit, litra c), om Europa-Parlamentets ændringsforslag til Rådets fælles holdning til forslag til EUROPA-PARLAMENTETS OG RÅDETS DIREKTIV om ændring af Europa-Parlamentets og Rådets direktiv 94/35/EF om sødestoffer til brug i levnedsmidler (forelagt af Kommissionen i henhold til EF-traktatens artikel 250, stk. 2)

2002/0152 (COD)

KOMMISSIONENS UDTALELSE i henhold til EF-traktatens artikel 251, stk. 2, tredje afsnit, litra c), om Europa-Parlamentets ændringsforslag til Rådets fælles holdning til forslag til EUROPA-PARLAMENTETS OG RÅDETS DIREKTIV om ændring af Europa-Parlamentets og Rådets direktiv 94/35/EF om sødestoffer til brug i levnedsmidler

1. Indledning

Ifølge EF-traktatens artikel 251, stk. 2, tredje afsnit, litra c), skal Kommissionen afgive udtalelse om de ændringer, Europa-Parlamentet foreslår ved andenbehandlingen. Kommissionen forelægger hermed sin udtalelse om Parlamentets 3 ændringsforslag.

2. Baggrund

Forslag sendt til Europa-Parlamentet og Rådet (dokument KOM(2002) 375 endelig - 2002/0152 COD): // 11. juli 2002

Udtalelse fra Det Europæiske Økonomiske og Sociale Udvalg: // 11. december 2002

Udtalelse fra Europa-Parlamentets førstebehandling: // 10. april 2003

Ændret forslag fremsendt: // 16. maj 2003

Vedtagelse af den fælles holdning (enstemmighed): // 25. juni 2003

Vedtagelse af Parlamentets henstilling om andenbehandling: // 22. oktober 2003

3. Formålet med Kommissionens forslag

Kommissionens forslag har til formål at tilpasse direktiv 94/35/EF om sødestoffer til brug i levnedsmidler til den seneste videnskabelige og tekniske udvikling. Teksten har i den forbindelse til formål:

- at tillade to nye sødestoffer, sucralose og salt af aspartam og acesulfam, til brug i fødevarer efter positive udtalelser fra Den Videnskabelige Komité for Levnedsmidler

- at nedbringe indtagelsen af et allerede tilladt sødestof, cyklamat, på baggrund af en udtalelse fra Den Videnskabelige Komité for Levnedsmidler om, at acceptabel daglig indtagelse (ADI) bør nedbringes for dette stof

- at give Kommissionen beføjelse til at beslutte, om et stof bør anses som et sødestof i direktivets forstand.

4. Kommissionens holdning til Europa-Parlamentets ændringsforslag

Kommissionen accepterer alle Europa-Parlamentets ændringsforslag:

* Ændringsforslag 1 vedrører en afvisning af, at det ved udvalgsprocedure kan afgøres, om et stof anses som et sødestof. Kommissionen havde gerne set, at der blev indført et formelt redskab til at bringe visse stoffer ind under anvendelsesområdet for bestemmelserne vedrørende tilsætningsstoffer til fødevarer. Kommissionen kan dog i kompromisets ånd acceptere dette ændringsforslag og vil genfremsætte sin anmodning i forbindelse med revisionen af rammebestemmelserne om tilsætningsstoffer til fødevarer.

* Ændringsforslag 2 vedrører et krav om, at Kommissionen forelægger en rapport indeholdende en redegørelse for situationen med hensyn til reevalueringer af tilsætningsstoffer i al almindelighed og de to nye sødestoffer i særdeleshed. Et tilsvarende ændringsforslag er allerede accepteret i forbindelse med ændring af et andet direktiv om tilsætningsstoffer til fødevarer. Derfor kan Kommissionen af hensyn til teksternes overensstemmelse acceptere dette ændringsforslag.

* Ændringsforslag 3 vedrører indsættelse af en bestemmelse om, at lagre af produkter, som ikke længere er i overensstemmelse med direktivet, må tømmes. Der fastsættes i denne forbindelse en frist på 24 måneder efter direktivets ikrafttræden. Kommissionen kan acceptere en sådan bestemmelse og glæder sig over, at den er tidsbegrænset. Tidsbegrænsningen skaber retssikkerhed og gør håndhævelsen nemmere.

5. Konklusion

I overensstemmelse med EF-traktatens artikel 250, stk. 2, ændrer Kommissionen sit forslag som angivet i det foregående.